O‘zbekiston va Qozogʻiston Prezidentlarining telefon orqali muloqoti toʻgʻrisida

27.11.2017
O‘zbekiston Respublikasi Prezidenti Shavkat Mirziyoyev 2017-yil 27-noyabr kuni Qozogʻiston Respublikasi Prezidenti Nursulton Nazarboyev bilan telefon orqali muloqot qildi.
Suhbatda tomonlar O‘zbekiston – Qozogʻiston munosabatlarining muhim masalalari, siyosiy, savdo-iqtisodiy, transport-kommunikatsiya va boshqa sohalardagi oʻzaro hamkorlikni yanada kengaytirish va mustahkamlash istiqbollari yuzasidan fikr almashdilar.
Davlat rahbarlari diplomatik munosabatlar oʻrnatilganiga 25 yil toʻlgan joriy yil aniq amaliy mazmunga boy boʻlgani hamda ikki tomonlama munosabatlarni sezilarli darajada mustahkamlash, yangi, sifat jihatidan yanada yuqori bosqichga koʻtarish imkonini berganini alohida ta’kidladilar.
O‘zbekiston va Qozogʻistonning oʻzaro manfaatli va samarali hamkorligi jadal kengayib bormoqda, barcha darajada, jumladan, chegaraoldi hududlar va ishbilarmon doiralar oʻrtasidagi muloqot faollashmoqda. Joriy yil boshidan buyon oʻzaro tovar ayirboshlash hajmi sezilarli ortdi, qoʻshma savdo uylari va zamonaviy ishlab chiqarish korxonalari tashkil etildi.
Davlat rahbarlari hamkorlik boʻyicha rejalashtirilgan, avvalo, iqtisodiyot sohasidagi dastur va loyihalarni oʻz vaqtida amalga oshirish maqsadida birgalikda yanada faol harakat qilish muhimligini ta’kidladilar.
Tomonlar tashqi siyosat va yetakchi xalqaro tashkilotlar doirasida ham samarali hamkorlik amalga oshirilayotganini mamnuniyat bilan qayd etdilar.
Suhbat amaliy fikr almashish, davlatlarimiz oʻrtasidagi doʻstlik va yaxshi qoʻshnichilik munosabatlari ruhida oʻtdi.